題清芬閣二首  其一
作者：李洸
朝代：宋

paragraphs: 詩亡向千載，禮義誰維持。
唐人得名者，沈宋稱綺詞。
卓哉先生才，邈視數子卑。
抗懷信高潔，出事皆清奇。
不矜險絕句，意遠窺無涯。
春歸鑑湖綠，水落嚴子磯。
往來寄漁釣，遯世心獨知。
松月繞雲山，盡入騷人思。
白雪雅調高，俗耳聽不宜。
群兒謾嘲毀，百歲名愈馳。
裔孫有清風，宛若先生詩。
搔頭試一吟，古意猶能追。